De Bliggwinkel

Was um uns rum so dutt geschehn,

kann mà alles grundvaschiede seh´n,

ob rechts odder links, hoch odder dief,

gudd odder bees, grad odder schief,

ich muss das hie mòl lauthals sahn:

„Ess kummt immer uff de Bliggwinkel ahn!“

Guggd mà vun owwe uff e Haus,

kummt aus emm Schorrschde Damp e´raus,

guggd mà vun unne iss mà froh unn gewiss,

dass de Damp nitt im Haus geblieb iss,

egal wie ich´s drähe, egal wie ich´s sahn:

„Ess kummt immer uff de Bliggwinkel ahn!“

Betracht ich mei Nachbar, der links vun mir wohnt

wäß ich direkt, dass ess gugge nitt lohnt,

uff dà rechts Seit, der iss friedlich unn nett,

ich winsch, dass ich so ääner links emòl hätt´,

wie ich´s wende, unn wie ich´s a sahn:

„Ess kummt immer uff de Bliggwinkel ahn!“

Kaaf ich mà e Kläd, das vun vorne sehr scheen,

duhn mich vorm Spischel hin unn här dreh´n,

vun vorne sitt´s gudd aus, vun hinne ganz fies,

dò hängd´s nämlich runner bis uff die Fieß,

wie ich mich wende odder ess sahn:

„Ess kummt immer uff de Bliggwinkel ahn!“

Mei Freind hat Ohre so groß wie e Fuggs,

sei Aue siehn alles, so gudd wie e Luggs,

doch dutter schwätze in äänem fort,

vastehn ich vun allem kä äänzisches Wort,

ob hehre, ob siehn, wie ich´s a sahn:

„Ess kummt immer uff de Bliggwinkel ahn!“

De Bliggwinkel sieht alles, unn zwar ganz eggsakd,

glaawe mas jò, das iss nämlich Fakt,

unn glaawe ´na´s doch nitt, kann ich nur sahn:

„Ess kummt doch wie immer,

uff de Bliggwinkel ahn!“

Helga Wolfram-Drumm